b'\n_START_ARTICLE_\nDommerfullmektig\n_START_PARAGRAPH_\nEn dommerfullmektig er i Danmark og Norge en jurist som er midlertidig ansatt som dommer.\n_START_SECTION_\nNorge\n_START_PARAGRAPH_\nI Norge er en dommerfullmektig en midlertidig ansatt dommer ved en tingrett. Ansettelsestiden er inntil to \xc3\xa5r, og kan forlenges til maksimalt tre \xc3\xa5r. Justisdepartementet kan gi regler om unntak fra dette. En tingrettsdommer er derimot fast ansatt ved tingretten, og er embetsmann, utnevnt av Kongen i statsr\xc3\xa5d._NEWLINE_En dommerfullmektig utf\xc3\xb8rer stort sett de samme oppgaver som en tingrettsdommer. I utgangspunktet er det sterke begrensninger p\xc3\xa5 hva en dommerfullmektig kan utf\xc3\xb8re, med mindre han eller hun f\xc3\xa5r fullmakt, men slik fullmakt er s\xc3\xa5 vanlig at i praksis alle dommerfullmektiger f\xc3\xa5r det. Dommerfullmektig f\xc3\xa5r til \xc3\xa5 begynne med en spesiell fullmakt for den enkelte sak, og senere en alminnelig fullmakt. Det er likevel lovbestemte begrensninger som en dommerfullmektig ikke kan f\xc3\xa5 fullmakt for. Den praktisk mest viktige er at en dommerfullmektig ikke kan v\xc3\xa6re dommer i en straffesak om lovbrudd som etter loven kan medf\xc3\xb8re fengsel i mer enn seks \xc3\xa5r._NEWLINE_Praksis i to \xc3\xa5r som dommerfullmektig oppfyller kravene for \xc3\xa5 f\xc3\xa5 advokatbevilling, forutsatt at fullmektigen ogs\xc3\xa5 har gjennomf\xc3\xb8rt og best\xc3\xa5tt det s\xc3\xa5kalte advokatkurset med avsluttende eksamen. Praksis i ett \xc3\xa5r som dommerfullmektig kvalifiserer som den prosedyrepraksis som kreves for \xc3\xa5 f\xc3\xa5 advokatbevilling.'